Murray struikel oor laaste hekkieAndy Murray in Katar. (Foto: KARIM JAAFAR / AFP) Andy Murray is ŉ vegter. Hy het dit weer in die Katar Ope bewys deur agt wedstrydpunte te oorleef in vier wedstryde wat elk drie stelle geduur het. Die 35-jarige Murray het egter sy moses teëgekom in die eindstryd teen Daniil Medvedev van Rusland. Dit is die 27-jarige Medvedev se tweede ATP-titel in een week nadat hy verlede Sondag die titel in Rotterdam gewen het. Medvedev het Murray se eerste afslaanpot in albei stelle gewen en daar was daarna geen keer aan hom nie. Hy het oortuigend met 6-4 en 6-4 gewen en is in drie wedstryde teen Murray steeds onoorwonne. Medvedev is vandag op pad na Dubai vir die Dubai Duty Free-kampioenskap. As alles volgens plan verloop kan hy teen Novak Djokovic te staan kom in die halfeindstryd. In die Rio Ope in Brasilië kom die topgekeurde Spanjaard Carlos Alcaraz vandag weer in die eindstryd te staan teen die Brit Cameron Norrie. Alcaraz het Norrie verlede week in ŉ taai eindstryd in die Argentynse Ope 6-3 en 7-5 geklop. Alcaraz het gesukkel in die halfeindstryd teen Nicolas Jarry van Chile. Hy het die wedstryd met 6-7 (2/7), 7-5 en 6-0 gewen. Norrie het ook drie stelle nodig gehad om Bernabe Zapata Miralles met 6-2, 3-6 en 7-6 (7/3) te klop. Dit was Norrie se agtste wedstryd in 11 dae. In die Dubai-kampioenskapstoernooi op die vrouetoer het die Tsjeg Barbora Krejcikova vir Iga Swiatek, die wêreld no. 1-speler, verras om die titel met 6-4 en 6-2 te wen. Sy het net die vierde vrou geword wat hierdie eeu die wêreld se topdrie spelers in een toernooi kon klop. Die ander drie is Venus Williams, Serena Williams en Aryna Sabalenka. Krejcikova het die einste Sabalenka, die no. 2-speler op die wêreldranglys, in die kwarteindronde geklop en die no. 3 op daardie lys, Jessica Pegula, in die halfeindstryd uit haar pad gevee. Swiatek het die titel in Doha verlede week gewen en het voor die eindstryd met 14 potte in ses wedstryde verloor. Dit is ook die eerste keer dat sy ŉ eindstryd in ŉ WTA 1000-toernooi verloor. Sy het al vyf gewen waarin sy voorheen in aksie was.